รัฐบาลไทย-ข่าวทำเนียบรัฐบาล-นายกฯ ร่วมกิจกรรมรณรงค์ประชาสัมพันธ์ “ส่งสุขวิถีใหม่ สืบสานวิถีไทย ปลอดภัยสร้างสรรค์” ผ่านมิติศาสนา ศิลปะ และวัฒนธรรม เพื่อมอบเป็นของขวัญปีใหม่ให้แก่ประชาชน เชิญชวนคนไทยร่วมสวดมนต์
วันอังคารที่ 20 ธันวาคม 2565
20/12/2565
นายกฯ ร่วมกิจกรรมรณรงค์ประชาสัมพันธ์ “ส่งสุขวิถีใหม่ สืบสานวิถีไทย ปลอดภัยสร้างสรรค์” ผ่านมิติศาสนา ศิลปะ และวัฒนธรรม เพื่อมอบเป็นของขวัญปีใหม่ให้แก่ประชาชน เชิญชวนคนไทยร่วมสวดมนต์
นายกฯ ร่วมกิจกรรมรณรงค์ประชาสัมพันธ์ “ส่งสุขวิถีใหม่ สืบสานวิถีไทย ปลอดภัยสร้างสรรค์” ผ่านมิติศาสนา ศิลปะ วัฒนธรรม เพื่อมอบเป็นของขวัญปีใหม่ให้แก่ประชาชน เชิญชวนคนไทยร่วมสวดมนต์ในโอกาสวันขึ้นปีใหม่ 2566 เพื่อความเป็นสิริมงคลต่อตนเอง ครอบครัว ประเทศ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า วันนี้ (20 ธันวาคม 2565) เวลา 08.30 น. ณ บริเวณตึกสันติไมตรี ทําเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมกิจกรรมรณรงค์ประชาสัมพันธ์ “ส่งสุขวิถีใหม่ สืบสานวิถีไทย ปลอดภัยสร้างสรรค์” ซึ่งกระทรวงวัฒนธรรมและหน่วยงานที่เกี่ยวข้องได้จัดกิจกรรมและโครงการในมิติศาสนา ศิลปะ และวัฒนธรรม เพื่อมอบเป็นของขวัญปีใหม่ พ.ศ. 2566 ให้แก่ประชาชน มุ่งเน้นการเสริมความเป็นสิริมงคลให้แก่ชีวิต ฟื้นฟูจิตใจและสร้างขวัญกําลังใจในช่วงสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) รวมทั้งนําทุนทางวัฒนธรรมมาส่งเสริมการเรียนรู้ให้แก่ประชาชนและส่งเสริมการท่องเที่ยวเพื่อกระตุ้นเศรษฐกิจชุมชนและในภาพรวมของประเทศ
นายกรัฐมนตรีได้เยี่ยมชมกิจกรรมรณรงค์ประชาสัมพันธ์ “ส่งสุขวิถีใหม่ สืบสานวิถีไทย ปลอดภัยสร้างสรรค์” เพื่อมอบเป็นของขวัญปีใหม่ พ.ศ. 2565 ให้แก่ประชาชน โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรมนําเยี่ยมชมกิจกรรมและภาพรวมโครงการของกระทรวงวัฒนธรรมเพื่อมอบเป็นของขวัญปีใหม่ พ.ศ. 2566 ประกอบด้วย (1) การจัดกิจกรรมสวดมนต์ข้ามปี เสริมสิริมงคลทั่วไทย ส่งท้ายปีเก่า ต้อนรับศักราชใหม่ 2566 (2) การจัดกิจกรรมไหว้สักการะพระพุทธปฏิมา ณ วังหน้ามงคลพุทธคุณ และเปิดแหล่งเรียนรู้เชิงสร้างสรรค์ทางศิลปวัฒนธรรมและประวัติศาสตร์ (3) การเขียนและส่งบัตรอวยพรอิเล็กทรอนิกส์ (E-Card) อวยพรปีใหม่ 2566 (4) การชมชุดของขวัญผลิตภัณฑ์ทางวัฒนธรรมไทย CPOT ประเภทผลิตภัณฑ์รักษ์โลกเพื่อสุขภาพ พร้อมกันนี้ นายกรัฐมนตรีได้กราบสักการะพระพุทธรูปปางถวายเนตร (พระพุทธรูปประจําวันอาทิตย์) ศิลปะรัตนโกสินทร์ พุทธศตวรรษที่ 24 (200 ปีมาแล้ว) ซึ่งเป็นหนึ่งใน 10 มงคลพุทธคุณเทศกาลปีใหม่ 2566 และชมการเขียนและส่งบัตรอวยพรอิเล็กทรอนิกส์ (E-Card) อวยพรปีใหม่ 2566
ทั้งนี้ นายกรัฐมนตรีกล่าวในนามนายกรัฐมนตรีและรัฐบาล เชิญชวนประชาชนชาวไทยทุกคนร่วมกันสวดมนต์เนื่องในโอกาสวันขึ้นปีใหม่ 2566 เพื่อความเป็นสิริมงคลทั้งต่อตนเอง ครอบครัว ประเทศชาติ พร้อมอวยพรให้ทุกคนประสบความสําเร็จทุกประการ และขอให้น้อมนําหลักธรรมทางศาสนาเป็นที่พึ่งทางจิตใจ ให้บ้านเมืองสงบเรียบร้อยและปลอดภัยจากภยันตรายทั้งปวง พร้อมย้ําว่าการสวดมนต์และการทํากิจกรรมทางศาสนาเนื่องในโอกาสวันขึ้นปีใหม่เป็นประเพณีที่กระทํามาอย่างต่อเนื่องยาวนาน ซึ่งต้องขอบคุณกระทรวงวัฒนธรรมและทุกฝ่ายที่เกี่ยวข้องที่ร่วมกันดําเนินโครงการดังกล่าวต่อเนื่องทุกปี และมีการพัฒนากิจกรรมให้สอดคล้องกับบริบทสถานการณ์ที่เปลี่ยนแปลงและทันสมัย โดยปีนี้ได้มีการจัดให้สวดมนต์ข้ามปีผ่านออนไลน์ได้ด้วยซึ่งเป็นอีกหนึ่งช่องทางสําหรับพุทธศาสนิกชนในการที่จะมาร่วมสวดมนต์ข้ามปี จึงฝากให้พุทธศาสนิกชนทุกคนและผู้ที่นับถือศาสนาอื่น ๆ ในประเทศไทยได้ร่วมกันสวดมนต์และทํากิจกรรมทางศาสนาของแต่ละศาสนา เพื่อให้เกิดความสุขในชีวิตของตนเอง ครอบครัว และอุทิศเผื่อแผ่ให้กับผู้อื่น รวมไปถึงร่วมกันรักษาปกป้องสถาบันหลักของชาติ คือชาติ ศาสนา พระมหากษัตริย์ ที่อยู่คู่กับประเทศไทยมายาวนาน และด้วยกุศลผลบุญและการกระทําความดีงามต่าง ๆ ที่ทุกคนร่วมกันทําก็จะสะท้อนผลกลับมาสู่ทุกคนและครอบครัวร้อยเท่าพันทวีเช่นกันด้วย
สําหรับกิจกรรม “ส่งสุขวิถีใหม่ สืบสานวิถีไทย ปลอดภัยสร้างสรรค์” เพื่อมอบเป็นของขวัญปีใหม่ พ.ศ. 2566 ให้แก่ประชาชนนั้นเป็นการดําเนินการตามที่คณะรัฐมนตรีมอบหมายให้ทุกส่วนราชการ รัฐวิสาหกิจ และหน่วยงานของรัฐเร่งพิจารณาแผนงาน/โครงการในความรับผิดชอบที่สมควรดําเนินการเพื่อมอบเป็นของขวัญปีใหม่ พ.ศ. 2566 ให้แก่ประชาชน โดยในส่วนของกระทรวงวัฒนธรรม (วธ.) มีนโยบายเทิดทูนสถาบันชาติ ศาสนา พระมหากษัตริย์และทํานุบํารุงศาสนา ศิลปะ วัฒนธรรม เพื่อสืบสาน รักษาและต่อยอดอย่างยั่งยืน และส่งเสริมคุณธรรม จริยธรรม สร้างจิตสํานึก ค่านิยมและวิถีชีวิตที่ดีงามในสังคมไทยผ่านกิจกรรม โครงการ สื่อต่าง ๆ ไปสู่ประชาชน มุ่งขับเคลื่อนโมเดลเศรษฐกิจใหม่ BCG และผลักดัน “Soft Power” ความเป็นไทย เช่น งานฝีมือและหัตถกรรม ศิลปะการแสดง อาหารไทย การท่องเที่ยวเชิงวัฒนธรรม ดังนั้น จึงได้จัดทําปฏิทินโครงการของ วธ. เพื่อมอบเป็นของขวัญปีใหม่ พ.ศ. 2566 ให้แก่ประชาชน ภายใต้ชื่อโครงการ “ส่งสุขวิถีไทย รับปีใหม่ 2566” อาทิ สํานักงานปลัดกระทรวงวัฒนธรรม ชวนทํา E-card อวยพรปีใหม่ 2566 ผ่านเว็บไซต์ www.m-culture.go.th และ Facebook กระทรวงวัฒนธรรม จัดจําหน่ายชุดของขวัญผลิตภัณฑ์วัฒนธรรมไทย CPOT ประเภทผลิตภัณฑ์รักษ์โลกเพื่อสุขภาพ ณ ร้านค้าผลิตภัณฑ์วัฒนธรรมไทย ชั้น 1 กระทรวงวัฒนธรรม และ Facebook : CPOT และการจัดงานมหกรรมวัฒนธรรมแห่งชาติ วิถีถิ่น วิถีไทย ภาคตะวันออกเฉียงเหนือ ณ วัดพระธาตุนาดูน จังหวัดมหาสารคาม สร้างงาน สร้างรายได้ และส่งความสุขแก่ประชาชน
ด้านกรมการศาสนา จัดกิจกรรมสวดมนต์ข้ามปีเสริมสิริมงคลทั่วไทย ส่งท้ายปีเก่า ต้อนรับศักราชใหม่ 2566 ทั้งในส่วนกลางส่วนภูมิภาค 76 จังหวัดทั่วประเทศ ตลอดจนวัดไทยในต่างประเทศและวัดต่าง ๆ ทั่วโลก และกิจกรรมตักบาตรต้อนรับปีใหม่ 2566 กรมส่งเสริมวัฒนธรรม เปิดบ้านศิลปินแห่งชาติ 4 ภาค ให้เป็นแหล่งเรียนรู้ทางด้านศิลปะและวัฒนธรรม ณ บ้านศิลปินหรือหอศิลป์แหล่งเรียนรู้แต่ละภาค กรมศิลปากร จัดนิทรรศการ ส.ค.ส./ปฏิทินไทย และการเสวนาทางวิชาการ ณ หอสมุดแห่งชาติ จัดการแสดงดนตรีสําหรับประชาชน ณ สังคีตศาลา เปิดอุทยานประวัติศาสตร์และพิพิธภัณฑสถานแห่งชาติทุกแห่ง ให้เข้าชมฟรี 31 ธันวาคม 2565 – 2 มกราคม 2566 รณรงค์ให้หนังสือเป็นของขวัญปีใหม่ : “ปีใหม่ ให้หนังสือ” ในราคาพิเศษ เปิด Night at the museum อีกทั้งชวนร่วมกิจกรรมสักการะพระพุทธปฏิมา ณ วังหน้ามงคลพุทธคุณ
นอกจากนี้ สํานักงานศิลปวัฒนธรรมร่วมสมัย ชวนทํา E-card อวยพรปีใหม่ 2566 ผ่านทาง www.ocac.go.th เรียนรู้ดูหอศิลป์ ในงาน “Christmas in Library” เปิดหอศิลป์ร่วมสมัยราชดําเนิน ชมผลงานศิลปะ และเปิดอบรมเชิงปฏิบัติการ สาขาทัศนศิลป์ (จิตรกรรม) ภาพวาดสีน้ํา สถาบันบัณฑิตพัฒนศิลป์ ชวนชมการแสดงผลงานทัศนศิลป์ศิษย์เก่า วิทยาลัยช่างศิลปสุพรรณบุรี การแสดง “รื่นเริงสุขสันต์ รับขวัญปีใหม่ 2566” จากลพบุรี และงาน Amazing Night Sukhothai Countdown 2023 ณ อุทยานประวัติศาสตร์สุโขทัย จังหวัดสุโขทัย ศูนย์คุณธรรม ผลิตสื่อ Moral Game “ทําดี...ไม่ต้องเดี๋ยว” ให้ประชาชนร่วมสนุกด้วยการตอบคําถามหรือแสดงความคิดเห็นเกี่ยวกับประเด็นเรื่องราวความดีในช่วงวันปีใหม่ กองทุนพัฒนาสื่อปลอดภัยและสร้างสรรค์ ผลิตสื่อการ์ตูนแอนิเมชัน “สัมมาทิฏฐิ ทะลุมิติมายา” เพื่อเผยแพร่สื่อคุณธรรมที่ดีและสร้างสรรค์สําหรับเด็ก เยาวชน และครอบครัว ในรูปแบบการ์ตูนแอนิเมชัน สนุกสนาน เข้าใจง่าย ศูนย์มานุษยวิทยาสิรินธร ชวนฟัง “ดนตรีในสวน” ต้อนรับลมหนาว บริเวณลานละลาน จากคณะดุริยางค์ มหาวิทยาลัยศิลปากร ร่วมสนุกกิจกรรมแจกหนังสือที่ห้องสมุด ศูนย์มานุษยวิทยาสิรินธร หอภาพยนตร์ จัดงานมายาไนท์ ครั้งที่ 3 เปิดเมืองมายาในยามค่ําคืนประดับไฟ ให้ผู้สนใจมารับลมหนาวเที่ยวเล่นถ่ายรูปในเมืองจําลองประวัติศาสตร์ภาพยนตร์ จัดฉายภาพยนตร์ โปรแกรม “หม่อมน้อยรําลึก” 7 เรื่อง ปิดท้ายสิ้นปี ด้วยการฉายภาพยนตร์เรื่องสุดท้ายของวาระชีวิตของหม่อมหลวงพันธุ์นพ เทวกุล เรื่อง “มายาพิศวง” ทั้งนี้ ผู้สนใจสามารถติดต่อสอบถามรายละเอียดเพิ่มเติมได้ที่ สายด่วนวัฒนธรรม 1765
---------------
กลุ่มประชาสัมพันธ์และเผยแพร่ สํานักโฆษก